ફ્લિપકાર્ટ એ તાજેતરનાં વર્ષોનું ભારતનું સૌથી સફળ સ્ટાર્ટઅપ સાહસનું ઉદાહરણ છે. લગભગ અગિયાર વર્ષ પહેલાં દિલ્હીના બે એન્જિનિયર યુવાનોએ બે રૃમના એક ફ્લેટમાં સ્ટાર્ટઅપ રૃપે ફ્લિપકાર્ટની શરૃઆત કરી હતી. એ વખતે આઇટીઆઇ કરીને નીકળેલા આ યુવાનોની ઉંમર માંડ ૨૪-૨૫ વર્ષની હશે, પરંતુ તેમના સખત પરિશ્રમ, આગવી સૂઝ અને સમજ દ્વારા થોડાં વર્ષોમાં જ ફ્લિપકાર્ટને ઇ-કોમર્સના ભારતીય બજારમાં અગ્રસ્થાને ખડી કરી દીધી. આજે એક દાયકા પછી તેને હસ્તગત કરીને ભારતના ઓનલાઇન માર્કેટ પર એક આંતરરાષ્ટ્રીય કંપની વર્ચસ્વ સ્થાપિત કરવાના વ્યૂહ સાથે મેદાનમાં આવી છે. વૉલમાર્ટ આંતરરાષ્ટ્રીય સ્તરે રિટેલ વેપારમાં મોટું નામ અને મોટી બ્રાન્ડ હોવા છતાં ફ્લિપકાર્ટની સફળતા અને લોકપ્રિયતા તેમજ તેના બ્રાન્ડિંગને જોતાં કંપનીએ ફ્લિપકાર્ટ નામને યથાવત્ રાખવાનો નિર્ણય કર્યો છે. મતલબ કે વૉલમાર્ટ ફ્લિપકાર્ટના નામે જ ભારતમાં તેની કામગીરી કરશે. વૉલમાર્ટ ભલે વિશ્વની માતબર રિટેલ કંપની હોય, છેલ્લાં ચાર વર્ષોમાં વિશ્વના વધુ બાર દેશોમાં તેણે તેના વેપારનો વિસ્તાર કર્યો છે. આમ છતાં તેને હાલ મુશ્કેલીનો સમય ચાલી રહ્યો હતો. વૉલમાર્ટ ઇન્ટરનેશનલ ડિવિઝનના વડા કાર્લ ડલાસ મેકમિલન કંપનીને મુસીબતમાંથી બહાર લાવવા માટે મોટા બજારની શોધમાં હતા અને ભારત તેને માટે આવું એક ગંતવ્યસ્થાન હતું. તેમણે ઇ-કોમર્સમાં ઝંપલાવવાની પ્રતિબદ્ધતા સાથે ફ્લિપકાર્ટનો સોદો પાર પાડ્યો. વૉલમાર્ટ દ્વારા ફ્લિપકાર્ટને હસ્તગત કરવાથી ભારતને, ભારતના ગ્રાહકોને, ખેડૂતો, નાના વિતરકોને અને મહિલા સાહસિકોને લાભ થશે એવો દાવો કરવામાં આવે છે, પરંતુ એ તો નિવડે વખાણ થાય એવી વાત છે. એક વાત નિશ્ચિત છે કે આ સોદાથી વૉલમાર્ટને મોટો લાભ થશે.